b'\n_START_ARTICLE_\nPaul Elvstr\xc3\xb8m\n_START_PARAGRAPH_\nPaulas Elvstriomas (dan. Paul Elvstr\xc3\xb8m; 1928\xc2\xa0m. vasario 25 d. Helerupe, netoli Kopenhagos\xc2\xa0\xe2\x80\x93 2016\xc2\xa0m. gruod\xc5\xbeio 7 d. ten pat)\xc2\xa0\xe2\x80\x93 Danijos buriuotojas. P. Elvstriomas yra tituluo\xc4\x8diausias regatos buriuotojas skai\xc4\x8diuojant pasiekimus pasaulio taur\xc4\x97s var\xc5\xbeybose ir olimpiadose. Jis keturiskart i\xc5\xa1 eil\xc4\x97s tapo olimpiniu \xc4\x8dempionu Finn Dinghi arba Firefly klas\xc4\x97s regatose, taip pat i\xc5\xa1kovojo dar vienuolika pergali\xc5\xb3 pasaulio regatos var\xc5\xbeybose su klas\xc4\x97mis Snipe, Soling, Star, Flying Dutchman ir Finn.\n_START_SECTION_\nBiografija\n_START_PARAGRAPH_\nP. Elvstriomas yra vienas i\xc5\xa1 ne daugelio sportinink\xc5\xb3, kuri\xc5\xb3 karjera olimpin\xc4\x97se \xc5\xbeaidyn\xc4\x97se t\xc4\x99s\xc4\x97si 40 met\xc5\xb3 (kiti trys\xc2\xa0\xe2\x80\x93 fechtuotojas Ivan Joseph Martin Osiier bei buriuotojai Magnus Konow ir Durward Knowles). Nuo 1948 iki 1988\xc2\xa0m. jis rungtyniavo \xc4\xafvairi\xc5\xb3 burlaivi\xc5\xb3 ir burlen\xc4\x8di\xc5\xb3 klasi\xc5\xb3 regatose._NEWLINE_Nuo 1948 iki 1960\xc2\xa0m. jis keturiskart paeiliui tapo regatos olimpiniu \xc4\x8dempionu ir \xc4\xaf\xc4\x97jo \xc4\xaf istorij\xc4\x85 kaip pirmasis sportininkas, laim\xc4\x97j\xc4\x99s olimpin\xc4\xaf auks\xc4\x85 keturissyk i\xc5\xa1 eil\xc4\x97s toje pa\xc4\x8dioje sporto \xc5\xa1akoje. Pirm\xc4\x85j\xc4\xaf syk\xc4\xaf su Firefly, kitus tris su Finn Dinghi klas\xc4\x97s burvalt\xc4\x97mis. 1968\xc2\xa0m. vasaros olimpiadoje Star klas\xc4\x97s burval\xc4\x8di\xc5\xb3 var\xc5\xbeybose vandenyse aplink Akapulk\xc4\x85 jis per plauk\xc4\x85 liko nuo medalio ir tenkinosi 4-\xc4\x85ja vieta. Pana\xc5\xa1iai nutiko ir per 1984\xc2\xa0m. Los And\xc5\xbeelo olimpiad\xc4\x85, kurioje jis plauk\xc4\x97 su Tornado klas\xc4\x97s katamaranu. Pastarojoje ir kitoje, paskutin\xc4\x97je, savo olimpin\xc4\x97je regatoje jis plauk\xc4\x97 padedamas savo jauniausios dukters Trin\xc4\x97s, nors paprastai tuomet tokio tipo valtimis var\xc5\xbeybose plaukdavo du jauni vyrai. Paskutiniu savo dalyvavimu u\xc5\xbe\xc4\x97m\xc4\x97 15 viet\xc4\x85._NEWLINE_P. Elvstr\xc3\xb8m taip pat buvo \xc5\xbeymus burval\xc4\x8di\xc5\xb3 ir buriavimo \xc4\xafrangos k\xc5\xabr\xc4\x97jas. Obenro mieste \xc4\xafk\xc5\xabr\xc4\x97 savo \xc4\xafmon\xc4\x99 \xe2\x80\x9eElvstr\xc3\xb8m Sails\xe2\x80\x9c, kurios logotipe vaizdavosi raudona trikamp\xc4\x97 kar\xc5\xabna. Kartu su kitu dan\xc5\xb3 jacht\xc5\xb3 dizaineriu Jan Kjaerulff jis suk\xc5\xabr\xc4\x97 itin nusisekusi\xc4\x85 greit\xc4\x85, lengvasvor\xc4\x99 ir sporti\xc5\xa1kai nedidel\xc4\x99 jachtos klas\xc4\x99 Aphrodite 101, kuri\xc4\x85 u\xc5\xbesak\xc4\x97 dan\xc5\xb3 buriuotojas entuziastas J\xc3\xb6rgen Juul Rasmussen._NEWLINE_Elvstr\xc3\xb8m para\xc5\xa1\xc4\x97 nema\xc5\xbeai knyg\xc5\xb3, kuriomis perdav\xc4\x97 savo buriavimo \xc5\xbeinias, ypa\xc4\x8d apie buriavimo taktik\xc4\x85 ir reguliariai vykstan\xc4\x8dias buriavimo regatas. Jis taip pat buvo vietos jachtklubo \xe2\x80\x9eKongelig Dansk\xe2\x80\x9c narys. 1996\xc2\xa0m. i\xc5\xa1rinktas \xe2\x80\x9eDanijos am\xc5\xbeiaus sportininku\xe2\x80\x9c. 2007\xc2\xa0m. tapo vienu i\xc5\xa1 \xc5\xa1e\xc5\xa1i\xc5\xb3 pirm\xc5\xb3j\xc5\xb3 asmen\xc5\xb3, i\xc5\xa1rinktu \xc4\xaf ISAF buriuotoj\xc5\xb3 \xc5\xa1lov\xc4\x97s muziej\xc5\xb3. Paskutiniais savo gyvenimo metais gyveno Helerupe, netoli Kopenhagos, kur po kelerius metus trukusios kovos su alzheimeriu ir mir\xc4\x97, b\xc5\xabdamas 88 met\xc5\xb3.'